Lipšic, Daniel, poslanec NR SR (2014-02-13):
Ďakujem pekne. Vážená pani predsedajúca, milé kolegyne, vážení kolegovia, v úvode zareagujem na niektoré tvrdenia premiéra Fica a ministra vnútra ohľadne vyšetrovania kauzy emisie a potom sa budem zaoberať podrobnejšie aj tým, akým spôsobom funguje vláda Roberta Fica, čo sa prejavilo tiež v kauze emisie, ale nielen v kauze emisie. Minister vnútra tu povedal, že veď bol priestor vyšetrovať kauzu emisie a k ničomu to v princípe neviedlo, rovnako ako vo veci nástenkového tendra. Neviem, či zabudol alebo neuvedomil si, že v kauze nástenkového tendra sú obžalovaní, už obžalovaní dnes, dvaja bývalí ministri Ficovej vlády pán Štefanov a pán Janušek. Zrejme mu to asi ušlo. Inak aj to bola kauza, nástenkový tender, ktorý, síce premiér vtedy tvrdil alebo následne, že je kauza SNS, ale bol to predseda vlády, ktorý v tých začiatkoch najvehementnejšie, najvehementnejšie obhajoval celý nástenkový tender. Takže odporúčam pánovi ministrovi Kaliňákovi, aby minimálne závažné kauzy, kde sú jeho bývalí kolegovia obžalovaní, minimálne registroval, ak už nič iné. Vyšetrovanie kauzy emisií trvalo pár rokov aj kvôli tomu, že boli dožiadania na ostatné štáty, Maďarsko, Japonsko, Švajčiarsko, ktoré poskytovali cez Generálnu prokuratúru právnu pomoc. Najmä vo vzťahu k Maďarsku bolo veľmi dôležité vypočuť svedkov, ktorí rokovali s našimi predstaviteľmi, ktorí mali potvrdiť a aj potvrdili vo svojich výpovediach, že naši predstavitelia vedeli o tom, že iné krajiny predávajú emisné kvóty za vyššie sumy. Inými slovami, preukázali, že ak predávali za nižšie ceny naši predstavitelia, bolo to úmyselné, úmyselné okrádanie verejného rozpočtu, lebo robili to s vedomím a vediac, že iné krajiny predávajú za vyššie ceny. Áno, v tejto veci ja som požiadal aj maďarského ministra vnútra, aj maďarského generálneho prokurátora o rýchlejšie vybavenie právnej pomoci, aby kauza, ktorá bola tak závažná, ako boli emisie, mohla napredovať rýchlejšie. Okrem toho poskytovali právnu pomoc aj iné krajiny, konkrétne Švajčiarsko. A vo Švajčiarsku sa nedokáže veľa dokumentov strácať. Švajčiari sú povestní svojou precíznosťou a myslím si, že nikto zo Slovenska nevie ovplyvniť, čo sa vo Švajčiarku nájde alebo stratí. Faktom ale je, že naše orgány vedia ovplyvniť, čo v spise bude alebo nebude. A teraz vám poviem informáciu, ktorú mám ja. Informácia, ktorú mám ja, tá, že dôkaz o finančných transakciách v kauze emisií, ten už zverejnený organigram, sa doposiaľ vo vyšetrovacom spise nenachádzal, pretože bol síce odovzdaný Generálnej prokuratúre za prvej Ficovej vlády, ale vtedajšie vedenie Generálnej prokuratúry malo skôr záujem zobchodovať ten zoznam, a preto nebol do vyšetrovacieho spisu začlenený. Je to to isté vedenie bývalej Generálnej prokuratúry, ktoré ste vy navrhovali v minulom parlamente, aby zostalo vedením Generálnej prokuratúry. (Reakcia jedného z členov vlády, ku ktorému sa obracia vystupujúci.) Vy ste tam neboli. Tak kto tam bol? Ďalší vaši kolegovia. Vy tiež nie? (Reakcia v sále: Poslanec SDKÚ.) Áno, ale mne sa zdá, že ten problém s kandidovaním pána Trnku, máte pravdu pán minister Maďarič, bol ten, že aj niektorí poslanci koalície za neho hlasovali, teda nepriznali sa, v tajnom hlasovaní. Otázka je, kvôli čomu tak urobili? Asi nie kvôli záhoráckemu humoru pána Trnku. Kvôli niečomu inému, čo je vážny problém, ale problém je aj ten, že všetci poslanci SMER-u hlasovali za pánu Trnku a opakovane. Čiže ja by som sa tým až tak veľmi nechválil alebo neupozorňoval na to. Čiže to je rovina, ktorú považujem za dôležitú. Samozrejme, že tým, že finančné transakcie vo švajčiarskych bankách sú zaregistrované, tak to, či organigram je alebo nie je vierohodný, je možné veľmi ľahko overiť alebo vyvrátiť. A preto som aj avizoval, že sa pokúsim, aj keď s pomerne veľmi obmedzenými kompetenciami poslanca opozície navštíviť Švajčiarsko a skúsim zistiť, či organigram a tie transakcie sú alebo nie sú vierohodné. Samozrejme, chcem povedať druhú vec, že ani ten organigram podľa mojej mienky a tie subjekty a ľudia, ktorí tam sú uvedení, nesmerujú následne k tým reálnym beneficientom celej transakcie. Ale pokiaľ by bolo možné minimálne týchto ľudí trestne stíhať, je pomerne veľká šanca, rozumná šanca, že by začali títo ľudia rozprávať preto, aby si zmiernili trest alebo sa trestnému stíhaniu vyhli. Lebo tie ďalšie transakcie, už, žiaľ, nie sú vo švajčiarskych bankách odsledovateľné, keďže boli vybrané v hotovosti a dnes sa samozrejme nachádzajú niekde inde. To znamená, už Švajčiarsko nevie poskytnúť súčinnosť podľa môjho presvedčenia, kam tie peniaze odtiekli ďalej, lebo neodtiekli cez švajčiarske banky. A teraz, trestné stíhanie bolo za druhej Ficovej vlády zastavené pred niekoľkými mesiacmi. Spomínal to aj minister vnútra. Bolo zastavené napriek tomu, že svedecké výpovede, ktoré som spomínal, preukazovali, že slovenskí predstavitelia vedeli o tom, že minimálne Maďari predávajú emisné kvóty za vyššie ceny. Beží stále trestné stíhanie vo veci prania špinavých peňazí. Len tie trestné stíhania právne spolu súvisia. Lebo ak nemáte pri praní špinavých peňazí predikatívny trestný čin, inými slovami, ak celá kauza emisií nebola trestným činom, tak peniaze z nej pochádzajúce sú legálne peniaze a nemôže ísť o pranie špinavých peňazí. Čiže zastavením tej prvej kauzy predaja emisií smerujeme k tomu, podľa mňa dnešná vláda a vyšetrovatelia, aby zastavili aj kauzu prania špinavých peňazí. Čo zostane? Zostane vec, ktorá sa zatiaľ nepreveruje na Slovensku, a to je: kde bolo tých 49 mil. zdanených? Lebo už povedala Finančná správa po viacerých urgenciách, že na Slovensku teda nie. Takže kde? V Karibiku? Možno. Lenže problém je ten, že vy nemôžte zdaniť príjem kdekoľvek, kde majú nulovú sadzbu dane, ale tam, kde transakcia prebehla. Tá prebehla na Slovensku. Čiže minimálne tu je vážne podozrenie, minimálne tu je vážené podozrenie, že došlo k spáchaniu trestných činov skrátenia dane. V tej veci sa však vôbec nekoná. A kvôli čomu sa v tej veci nekoná? A teraz odcitujem premiéra Fica, je to jeho citát: „Nemám čas sa týmito nezmyslami zaoberať.“ Táto reakcia najviac vystihuje postoj premiéra Fica ku kauze emisií. Verejne ju vyslovil v máji 2009, teda šesť mesiacov, polroka, nie pár dní alebo v ten deň, pol roka po jej medializácii. Bola to reakcia farizejská. Premiér Fico už dávno pred medializáciou kauzy vedel, že predaj emisií je a bude pre štát nevýhodný, že na tomto kšefte sa nabalí vybraná skupina podnikateľov, že to nie sú žiadne, ako to on naznačil, nezmysly. Predseda vlády to vedel už rok. Je tu informácia, ktorá doteraz nebola, aj vďaka nekonaniu príslušného výboru, verifikovaná, že už v roku 2008 v júli bol informovaný spravodajskou službou o nevýhodnom predaji emisných kvót CO2 	do zahraničia a ignoroval to. Následne pred prepuknutím kauzy ho osobne varovali vysokí úradníci ministerstva životného prostredia, osobne ho varovali na osobnom stretnutí na Úrade vlády, že sa pripravuje krádež, obrovský nevýhodný biznis. A ignoroval to. Premiér Fico bol najmenej dvakrát upozornený, že Slovenská republika stratí na tomto predaji milióny eur, ale postoj premiéra bol jasný, nemal čas sa týmito nezmyslami zaoberať. A v 2008. roku za jeho prvej vlády bol potichu celý emisný kšeft schválený. Strana SMER je v kauze emisií až po uši. Pred nástupom prvej Ficovej vlády v roku 2006 nebolo vôbec možné predávať emisné kvóty cez sprostredkovateľskú firmu, ktorá sa na tom následne nabalí. Bolo to možné predávať len na verejnej dražbe. V roku 2007, 9. 2. 2007 táto snemovňa schválila novelu zákona o obchodovaní s emisnými kvótami, v ktorej umožnila, aby boli emisné kvóty predávané nielen cez dražbu, ale aj cez sprostredkovateľa. Za hlasovali všetci poslanci SMER-u. Vtedy pán poslanec Richter takisto, všetci, nemusím ich dúfam čítať. Všetci. Ešte raz, pravidlá predaja emisií, ktoré umožnili emisný kšeft, schválila vláda Roberta Fica a vládna väčšina v parlamente hlasmi všetkých poslancov SMER-u v tom čase. Čiže pôdu na celý emisný kšeft pripravila vláda Roberta Fica a vládna väčšina v parlamente. Obviňovať dnes len SNS, že to je ich kauza, považujem za čisté farizejstvo. Prvá Ficova vláda pripravila novelu, smerácka väčšina v parlamente ju schválila a potom, napriek varovaniu spravodajskej služby a vysokých úradníkov ministerstva životného prostredia, prvá Ficova vláda dala pochybnému predaju zelenú. Emisný kšeft bol od samotného začiatku, od samotného začiatku kauzou vlády Roberta Fica a kauzou SMER-u. Preto tento obchod na začiatku a niekoľko mesiacov Robert Fico osobne obhajoval. Preto premiér Fico v máji 2009, pol roka po predaji emisií, o kritike povedal: „Nemám čas sa týmito nezmyslami zaoberať.“ Výroky premiéra, ktorými niekoľko mesiacov obhajoval emisnú kauzu, boli už široko medializované. A rovnako široko bolo medializované, aký farizejský obrat urobil, keď kauza neutíchala. Zrazu to bola kauza, zrazu si pán principiálny premiér našiel čas a zrazu to neboli nezmysly. To je skutočné farizejstvo. A takýto farizejský premiér chce byť teraz hlavou štátu. Vlastnou hlavou štátu. Takýto farizejský postoj charakterizuje premiéra Fica vždy, keď je pri moci. Aj pri kauze Gorila sa zachoval farizejsky. Farizejsky ju označil za kauzu Dzurindovej vlády, hoci Robert Fico bol jediný aktívny politik, ktorý v konšpiračnom byte Penty bol. Rovnako farizejský postoj zaujal premiér Fico aj pri kauze SPP. Zisk a účasť v plynárni dal oligarchom a stratovú od nich prevzal, vraj preto, aby garantoval ceny plynu. Ale v skutočnosti na Slovensku najdrahšie ceny plynu ponúka SPP. Aké ceny plynu garantuje SPP? Najdrahšie ceny plynu zo všetkých dodávateľov plynu na Slovensku. Premiérovi Ficovi je ukradnuté, čo bolo ľuďom ukradnuté. Jediné, na čom mu záleží, a to potvrdil aj dnešným prejavom, je, aby sa stal prezidentom. Robert Fico nič iné neriešil a nerieši, len seba. Počuli ste z jeho úst v minulosti alebo dnes, že by trval na dôslednom došetrení kauzy? Počuli ste z jeho úst, že by trval na vrátení peňazí z emisnej kauzy? Počuli ste z jeho úst, že by trval na zdanení pochybných príjmov z emisného biznisu? Aby bolo na platy učiteľov, aby bolo na platy zdravotných sestier? Nikdy. Nikdy. Ak by premiérovi Ficovi záležalo na ľuďoch, tak by na tom trval, na došetrení kauzy, potrestaní vinníkov, vrátení peňazí alebo aspoň na ich zdanení na Slovensku. Ale premiér Fico rieši len seba a svoju kandidatúru na prezidenta, o ktorú sa tak obáva. Toto je budúci prezident, ktorý chráni záujmy ľudí? Takýto človek má byť hlavou štátu? Myslím si, že nie. Som presvedčený, že nie. Robert Fico by bol schopný byť iba vlastnou hlavou štátu. Vo všetkých týchto rozhodnutiach a postojoch sa prejavuje extrémne farizejstvo predsedu vlády Roberta Fica. A myslím si, že to je pracovná metóda. Ona sa prejavuje aj pri rozhodnutiach v osobnom živote. Tak napríklad premiér Fico sa pokojne prizerá, ako jeho vláda ničí stredné školstvo. Ničí osemročné gymnáziá, dokonca gymnazistami verejne opovrhuje. Pamätáte si ,čo povedal na jednom stretnutí na strednej odbornej škole v Zlatých Moravciach? Ja vám to pripomeniem. Citujem: „Môžete pyšne chodiť, pretože podľa mňa viete viac ako nejaký gymnazista, lebo jedna vec je naučiť sa nejaké dva názvy z dejepisu alebo zemepisu, a druhá vec je vedieť dobre držať v rukách nejaký nástroj a niečo dobré pre túto krajinu robiť tak, ako to budete určite robiť vy.“ A svojho syna poslal premiér Fico študovať kam? Na súkromné osemročné gymnázium. Rovnako farizejsky sa premiér Fico stavia k svojmu majetku. Premiér Fico sa bojí priznať, že má 400-metrový luxusný byt za takmer milión eur. Pán Fico sa tvári farizejsky, že 400-metrový luxusný byt za takmer milión eur si len prenajíma. Ale povedzte mi, ktorý čo aj mimoriadne dobre zarábajúci človek by dal takmer 3 000 eur mesačne za nájom? Za nájom bytu. Nikto. Ale Robert Fico sa hanbí priznať, že na to má, pretože potom by mohla prísť otázka, odkiaľ na to má. A na túto otázku premiér Fico nemá odpoveď, preto uteká do prezidentského paláca za prezidentskou imunitou. Preto rieši premiér Fico len seba, lebo má toľko masla na hlave, že pri jeho utieraní už nemá čas na bežných ľudí. Ďakujem vám pekne.